b'\n_START_ARTICLE_\nTunnipalvus\n_START_PARAGRAPH_\nTunnipalvus, ka Officium (ladina keeles officium divinum \'jumalik teenistus\') on iga p\xc3\xa4ev peetav lihtne rituaalideta jumalateenistus erinevalt keerulisest missaliturgiast._NEWLINE_Officium\'i peetakse roomakatoliku ja anglikaani kirikus, samuti peetakse tunnipalvusi kanoonilistel tundidel \xc3\xb5igeusu kirikus (eesti keeles "tundideteenistus" v\xc3\xb5i lihtsalt "tunnid", vene keeles "\xd1\x87\xd0\xb0\xd1\x81\xd1\x8b")._NEWLINE_Officium\'i korralduse seadis sisse Benedictus Nursiast 529. aastal ja m\xc3\xa4\xc3\xa4ras kindlaks p\xc3\xb5hilised tekstid selle teenistuste jaoks. See t\xc3\xa4hendab, et ajalooliselt on tegemist kloostriteenistusega, palvusi peetakse kaheksa korda p\xc3\xa4evas kindlatel tundidel, nn kanoonilistel tundidel, seet\xc3\xb5ttu nimetatakse officium\'i palvusi tunnipalveteks (ladina keeles liturgia horarum). Eeskuju on tulnud vanast juudi traditsioonist, mis n\xc3\xa4gi ette kiita Jumalat seitse korda p\xc3\xa4evas ("Seitse korda p\xc3\xa4evas ma kiidan Sind Su \xc3\xb5iguse seaduste eest." Psalm 119, 164), samuti j\xc3\xa4rgitakse sellega apostel Pauluse manitsust: "... palvetage lakkamatult, t\xc3\xa4nage k\xc3\xb5ige eest \xe2\x80\x93 sest see on, mida Jumal teilt tahab Jeesuses _NEWLINE_Kristuses!" (1. kiri tessalooniklastele, 5:17-18). Officium\'ide nimetused on p\xc3\xa4rit Rooma ajast, mil p\xc3\xa4ev algas kell 6 hommikul esimese tunniga (prima hora) ja l\xc3\xb5ppes kell 6 kaheteistk\xc3\xbcmnenda tunniga (duodecima hora), mis oli samas esimene \xc3\xb5htutund (prima vesperi hora). Alates 11. sajandist on need kohustuslikud orduliikmetele ja k\xc3\xb5rgema p\xc3\xbchitsusastmega vaimulikele._NEWLINE_Keskajal koostatud tunnipalvete kogumikud ilmikutele, nn tundideraamatud, samuti kloostrites kasutamiseks m\xc3\xb5eldud officium\'i tekstide ja laulude kogumikud on oluline allikmaterjal muusikaajaloolastele ja raamatukunsti ajaloo uurijatele.\n_START_SECTION_\nTekstid ja muusika\n_START_PARAGRAPH_\nOfficium\'i moodustavad psalmid ja canticum\'id koos antifonidega ja lektsioonid ehk p\xc3\xbchakirjalugemised retsiteerides (nn accentus-stiil) koos h\xc3\xbcmnide ja responsooriumidega. _NEWLINE_Officium\'i palvekordade tekste koondab breviaar (breviarium) ja laule antifonaal (antiphonalium). 20. sajandil on v\xc3\xb5etud kasutusele nii missa kui ka officium\'i olulisemaid laule ja tekste koondav kogumik "Liber Usualis".\n_START_SECTION_\nMatutiin\n_START_PARAGRAPH_\nMatutiin (ladina keeles matutinum \'varajane hommik\') toimub kaheksandal \xc3\xb6\xc3\xb6tunnil (kell 2) v\xc3\xb5i varahommikul enne p\xc3\xa4ikeset\xc3\xb5usu. Muusikalise osa moodustavad sissejuhatav pikk officium\'ilaul Invitatorium, Psalm 94 (95) vaheldumisi antifonil\xc3\xb5ikudega, kolm nokturni (ladina Nocturna, kolm psalmi koos antifonidega) ja 3 lektsiooni koos pikkade responsooriumidega (responsorium prolixum), palvuse l\xc3\xb5petab Te Deum ("Sind, Jumal, kiidame").\n_START_SECTION_\nLaudes\n_START_PARAGRAPH_\nLaudes (ladina keeles \'kiitused\') toimub p\xc3\xa4ikeset\xc3\xb5usul. Lauldakse neli psalmi ja \xc3\xbcks canticum koos antifonidega, lektsioon ja h\xc3\xbcmn ning Sakaria kiituslaul (Benedictus Dominus..., Canticum Zachariae) koos antifoniga.\n_START_SECTION_\nEsimene tund\n_START_PARAGRAPH_\nEsimene tund (ladina keeles prima \'esimene\') toimub ad primam horam, kell 6 hommikul; lauldakse h\xc3\xbcmn, kolm psalmi \xc3\xbche antifoniga ja lektsioon koos l\xc3\xbchikese responsooriumiga (responsorium breve).\n_START_SECTION_\nKolmas tund\n_START_PARAGRAPH_\nKolmas tund (ladina keeles tertia \'kolmas\') toimub ad tertiam horam, kell 9 hommikul, kord sama nagu esimesel tunnil.\n_START_SECTION_\nKuues tund\n_START_PARAGRAPH_\nKuues tund (ladina keeles sexta \'kuues\') toimub ad sextam horam, keskp\xc3\xa4eval, st kell 12; kord sama nagu esimesel tunnil.\n_START_SECTION_\n\xc3\x9cheksas tund\n_START_PARAGRAPH_\n\xc3\x9cheksas tund (ladina keeles nona \'\xc3\xbcheksas\') toimub ad nonam horam, kell 15; kord sama nagu esimesel tunnil.\n_START_SECTION_\nVesper\n_START_PARAGRAPH_\nVesper (ladina keeles vesper \'\xc3\xb5htu\') toimub p\xc3\xa4ikeseloojangul; lauldakse viis psalmi koos antifonidega, lektsioon ja h\xc3\xbcmn, palvuse l\xc3\xb5petab Maarja kiituslaul (Magnificat) koos antifonidega.\n_START_SECTION_\nKompletoorium\n_START_PARAGRAPH_\nKeskladinakeelne completorium tuleb ladinakeelsest s\xc3\xb5nast complere \'t\xc3\xa4itma\', \'l\xc3\xb5petama\'. Peetakse enne magamaminekut. Muusikalise osa moodustavad kolm psalmi \xc3\xbche antifoniga ja h\xc3\xbcmn, lektsioon l\xc3\xbchikese responsooriumiga, Siimeoni kiituslaul (Nunc dimittis..., Canticum Simeonis) koos antifoniga ning palvuse l\xc3\xb5puks lauldakse \xc3\xbcks Maarja-antifonidest (Alma redemptoris mater, Ave regina caelorum, Regina caeli laetare v\xc3\xb5i Salve regina)'